Capbussada sostenible i gratificant · Fira News
Capbussada sostenible i gratificant
Capbussada sostenible buscant benestar
Un de cada 22 habitatges a Espanya té piscina.
Concretament més d’un milió de famílies són propietàries, en la seva primera o segona residència, d’una piscina per suportar millor la calor de l’estiu però, cada vegada més, per gaudir, relaxar-se i sentir-se bé. Les últimes innovacions del sector recullen aquesta necessitat de comoditat i benestar dels usuaris, apostant per la sostenibilitat i les noves tecnologies.
Piscina & Wellness Barcelona 2015 presenta les grans tendències que estan movent la innovació del sector de la piscina, integrat a Espanya per 2.500 empreses que donen feina a 64.000 persones. El nostre país compta amb el segon parc més gran de piscines d’Europa (1,16 milions), un 60% del qual té més de 10 anys i un equipament molt bàsic o ja obsolet.
Actualment, segons dades de l’Associació Espanyola de Professionals del Sector Piscina (ASOFAP) i Fira de Barcelona, tres de cada quatre piscines al nostre país tenen algun sistema d’il·luminació instal·lat; menys de la meitat compten amb sistemes automàtics de tractament d’aigua; un 38% incorporen protectors o cobertes per a evitar l’evaporació, un 45% robots automàtics netejafons i només una de cada quatre té algun sistema de seguretat. Tot just tenen sistemes d’estalvi energètic o d’aigua; calefacció per bomba de calor o energia solar o natació a contracorrent.
En aquest sentit, les majors oportunitats de negoci per a les empreses del sector passen per la rehabilitació i reposició, així com per la incorporació de nous complements i tecnologies ecoeficients.
Les piscines del futur més immediat
Com seran les piscines del futur més immediat? Aquestes són les quatre tendències que vénen trepitjant fort.
1. Piscines controlades via mòbil
Els fabricants són conscients que la il·lusió inicial d’estrenar una piscina a casa es dilueix amb el pas del temps. El propietari es cansa de dedicar una mitjana de 85 minuts setmanals durant l’estiu a posar a punt la seva piscina. Per tornar a seduir-lo i fer més còmode el bany, arriben solucions integrals que automatitzen i controlen el manteniment, simplifiquen els processos i fins i tot gestionen remotament el funcionament de complements i accessoris mitjançant dispositius mòbils.
2. Piscines sostenibles
Tenen un menor impacte ambiental, amb sistemes per reduir el consum d’aigua i energia. L’ús i manteniment d’aquestes piscines ha de suposar un estalvi econòmic per al consumidor que veurà amortitzat el cost de la instal·lació inicial. Exemples: evitar i reparar fuites, instal·lar cobertes per reduir l’evaporació o allargar la temporada, tractar l’aigua tot l’any (no només a l’estiu), il·luminació LED, reaprofitar l’aigua de la pluja, utilitzar bombes i filtres ecoeficients. També és important aplicar criteris d’ecodisseny en la construcció de piscines i instal·lacions.
3. Piscines saludables
Amb la introducció de l’ús de productes més naturals per al tractament de l’aigua i per a una millor qualitat de l’aire en recintes tancats. En aquest sentit, creix la cloració salina com a mètode de desinfecció i sorgeixen solucions que minimitzen els oxidants i les possibles al·lèrgies o molèsties als banyistes.
4. Piscines més plaents
Cada vegada són més els propietaris que veuen la seva piscina com un espai per millorar la seva qualitat de vida i guanyar benestar. Moltes de les innovacions passen per convertir les instal·lacions en autèntiques piscines actives i recreatives que millorin l’experiència d’ús i proveeixin sensacions wellness durant el bany.
Nou saló iWater
Fira de Barcelona organitza en col·laboració amb Aqua España, Associació Espanyola d’Empreses de Tractament i Control d’Aigües, la primera edició de iWater, un saló sobre el cicle integral de l’aigua. El nou esdeveniment constarà d’una zona d’exposició amb les últimes tecnologies i solucions per a la gestió de l’aigua i d’un programa congressual per abordar els principals reptes i avenços del sector. El certamen se celebrarà al recinte de Gran Via del 15 al 17 de novembre de 2016 a paral·lel a Smart City Expo World Congress, la principal cita internacional sobre ciutats intel·ligents.